**Geografiya o’qitish metodikasi kafedrasi dotsenti A.N.Xodjimatovning “Geografiya o’qitish metodikasi” yo’nalishi 2 bosqich 201 guruhiga Ekologiya va tabiatni muhofaza qilish fanidan o’tgan “Yer osti boyliklar va ulardan oqilona foydalanish” mavzusidagi ochiq darsning qisqacha mazmuni**

Yer osti boyliklari, ya'ni qazilma boyliklarga metall va nomatell rudalar, gaz, ko`mir, slanetslar va yer osti suvlari kiradi. Bu boyliklarning hosil bo`lishi ularning ishlatilish tezligidan ko`ra millionlab marta sekin kechadi. Buning ustiga yil sayin insoniyat qazilma boyliklarni sifat va miqdor jihatdan tobora ko`p ishlatmoqda. Agar u XVIII asrda 28 turdagi qazilma boylikdan foydalangan bo`lsa, XIX asrda 71 xil boylikdan foydalandi. Keyingi paytlarda esa Yerda ma'lum bo`lgan barcha kimyoviy elementlar va ularning birikmalaridan foydalanilmoqda.

Qazilma boyliklarning asosiy turlaridan foydalanish hajmi va sur'atlarini taxlil qilish insoniyatning bu boyliklarga «ishtahasi» misli qurilmagan darajada o`sib borayotganini ko`rsatadi. Masalan, 1950-1968 yillar orasida aholisi atigi 38% ga oshgani xolida ko`mir va temir rudasini qazib olish 2 baravarga, neft olish esa qariyb 3,5 baravarga ortgan. 1913 yilda qazilma boyliklardan foydalanish Yer yuzi aholisining jon boshiga o`rtacha 5 tonnacha to`g`ri kelgan bo`lsa, bu miqdor 1940 yilda 7,4 tonna, 1960 yilda 14,3 tonna, 1990 yilda 25 tonnaga yetdi, ya'ni keyingi 80 yil orasida 5 baravarga ko`paydi. Hozir dunyoda har yili 150 mlrd tonna mineral xomashyo qazib olinmoqda. Birlashgan Millatlar Tashkilotining ma'lumotlariga ko`ra dunyoda yiliga 32 mlrd. tonna ko`mir, 2,6 mlrd. tonna neft, 6 mlrd. tonna temir rudasi, 3,6 mln. tonna xrom rudasi, 7,3 mln. tonna mis rudasi, 3,4 mln. tonna qo`rg`oshin rudasi, 159 mln. tonna osh tuzi, 120 mln. tonna fosfatlar, 1,2 mln. tonna uran, simob, molibden, nikel, kumush, oltin va platina rudalari qazib olinmoqda. Ba'zi ma'lumotlarga ko`ra, qazilma boyliklardan shu sur'atda foydalanilsa oltinning zahirasi yana 30-35 yilga, rux-36 yilga, simob va surma-70 yilga, uran-47 yilga, mis-66 yilga, ko`mir, neft va gaz zahiralari-150 yilga yetadi xolos. Boshqa ma'lumotlarga ko`ra alyuminiy zahirasi yana 570 yilga, mis-292 yilga, rux-232 yilga, temir-150 yilga yetishishi oltin, kumush va platina zahiralari esa 1990 yilda tugashi kerak edi. Xomcho`tga asoslangan bu qarama-qarshi fikrlar, garchi ular kelajak kartinasini aniq qilib ko`rsataolmasada, har holda qazilma boyliklar zahirasi cheklanganligini tasdiqlaydi. Bu esa mutaxassislar oldiga litosfera bag`rini yanada chuqurroq o`rganish, yangi zahiralarni axtarib topish, boyliklardan foydalanishda noan'anaviy usullarni qo`llash va rudalardan maksimal foydalanish, ularning chiqindilarini qayta ishlab, kerakli elementlarni ajratib olish texnologiyasini yaratish vazifasini qo`yadi.

Yer, yer osti boyliklari, suv, o‘simlik va hayvonot dunyosi hamda boshqa tabiiy zaxiralar umummilliy boylikdir, ulardan oqilona foydalanish zarur va ular davlat muhofazasidadir.(O‘zbekiston Respublikasining Konstitutsiyasi, 55-modda)\_

Insoniyat uchinchi mingyillikka ijtimoiy-ekologik muammolar kuchayib borayotgan bir sharoitda qadam qo‘ydi. Bunday noxush holatlar tabiat va jamiyat o‘rtasidagi muvozanatning buzilishi, tabiiy resurslardan xo‘jasizlarcha foydalanishning oqibatidir. Xalqaro hamjamiyat barqaror rivojlanish modeliga o‘tish orqali bu muammolarni bartaraf etish vazifasini ilgari surmoqda.

Global xarakterga ega bunday muammolar bizning mintaqamiz taraqqiyotiga ham salbiy ta’sirini o‘tkazmoqda. Orol fojiasi, Tojikiston alyumin zavodi ta’sirida yurtimizning muayyan hududlarida yuzaga kelgan ekologik tanglik rivojlanishga to‘siq bo‘layotgan ana shunday muammolardandir.

Prezidentimiz Islom Karimov BMT Bosh Assambleyasining shu yil sentabrda bo‘lib o‘tgan Mingyillik rivojlanish maqsadlariga bag‘ishlangan oliy darajadagi yalpi majlisidagi nutqida ushbu masalalarga yana bir bor jahon hamjamiyatining e’tiborini qaratdi.

Ekologik muammolarni bir davlat yoki bir hudud doirasida hal etib bo‘lmaydi. Bu vazifa o‘zaro hamkorlik va hamjihatlikda ish yuritishni taqozo etadi. Tabiatdan foydalanishda oqilona yondashuv va ilmiy asoslangan yechimlarga tayanish, bu jarayonda ekotizimlar barqarorligini saqlash hamda butun mintaqada yashayotgan aholi va kelajak avlodlarning manfaatlarini e’tiborga olish xalqaro huquqning umume’tirof etilgan mezonlariga mosdir.

O‘zbekiston Tabiatni muhofaza qilish davlat qo‘mitasidan ma’lum qilishlaricha, mustaqillik yillarida yurtimizda tabiatni muhofaza qilish va tabiiy resurslardan oqilona foydalanish masalalariga oid o‘ttizga yaqin qonun qabul qilingan. Bunday me’yoriy hujjatlar tabiiy resurslarni asrash, ratsional foydalanish va qayta tiklashga oid tadbirlarni tashkil etishda muhim huquqiy asos sifatida xizmat qilmoqda. Shu yo‘nalishda bajarilayotgan tadbirlar samarasida o‘tgan davrda havoga zararli moddalarning chiqarilishi va tabiatga oqavalarning tashlanishi ikki barobardan ko‘proq kamaydi.

Paxta maydonlarini kamaytirish hisobiga g‘alla, dukkakli ekinlar, bog‘,  
sabzavot, poliz, kartoshka maydonlari kengaydi. Qo‘riqxonalar, milliy bog‘lar, ekomarkazlar rivojlantirilmoqda. Bu ishlar tabiat musaffoligini ta’minlash barobarida aholini ekologik sof, foydali mikroelementlarga boy oziq-ovqat mahsulotlari bilan ta’minlash, xalqimizning turmush farovonligini oshirish va shu orqali ekologiyaga inson omilining salbiy ta’sirini kamaytirishga xizmat qilyapti.

Ekologik muvozanatni ta’minlashning ustuvor yo‘nalishlaridan biri an’anaviy yonilg‘i resurslarini tejash va qayta tiklanuvchi energiya manbalaridan foydalanishdir. Bu boradagi vazifalarni amalga oshirish maqsadida Tabiatni muhofaza qilish davlat qo‘mitasi huzurida  
“Eko-energiya” markazi faoliyat yuritmoqda. Ushbu markaz mutaxassislari ishtirokidagi loyihalar doirasida Qoraqalpog‘iston Respublikasi, Buxoro, Qashqadaryo, Samarqand, Toshkent viloyatlarida fotoelektr stansiyalari, elektr energiyasi va issiqlik olish uchun kichik GESlar va gelioisitgichlar, chorvachilik, sanoat va maishiy chiqindilardan biogaz, ekologik toza va yuqori samarali bioorganik o‘g‘it olish qurilmalari barpo etildi. Bugungi kunda ulardan amalda samarali foydalanilmoqda.

Yurtimizdagi yigirmaga yaqin chuchuk yer osti suvlari hosil bo‘ladigan manbalarga alohida muhofaza etiladigan hudud maqomi berildi. Tabiatni muhofaza qilish davlat qo‘mitasi, Qishloq va suv xo‘jaligi vazirligi, Davlat geologiya va mineral resurslar qo‘mitasi mutaxassislari bu hududlarda suv sifatini kuzatish bo‘yicha muntazam monitoring yuritmoqda. Bundan tashqari, yurtimizdan oqib o‘tuvchi daryolar suvini muhofazalash maqsadida ularning suvni muhofaza qilish zonalari va qirg‘oqbo‘yi polosalari belgilandi. Bu hududda joylashgan ekologik xavfli inshootlar bosqichma-bosqich chetga chiqarilmoqda.

Korxona va tashkilotlarda sof ishlab chiqarish jarayonlari takomillashtirilmoqda. Masalan, Toshkent viloyatida yer usti suvlarini ifloslantiruvchi mahalliy manbalar faoliyatiga chek qo‘yildi. Andijon gidroliz zavodi, Farg‘ona, Oltiariq neftni qayta ishlash zavodlari, Yangiyo‘l yog‘-moy kombinati, Toshkent shahridagi bir qator inshootlardan kanallarga oqava oqizilishi to‘xtatildi. O‘nlab aylanma suv ta’minoti tizimlari, tozalash qurilmalari barpo etildi.

Bunday yutuqlar bilan birga, suv va suvdan foydalanish bilan bog‘liq ayrim muammolar ham aniqlanmoqda. Sanitar muhofaza hududlarida sanitariya me’yorlari va qoidalariga, suvga va yerga oqava oqizishning tasdiqlangan shartlariga har doim ham rioya etilmaydi. Ba’zi joylarda suvni tozalash inshootlari va qurilmalari samarasiz ishlamoqda. Bunday qonunbuzarliklarni bartaraf etishning maqbul yo‘llaridan biri – aholining ekologik ongi va madaniyatini yuksaltirishdir. Bu sohadagi ishlarni rivojlantirish maqsadida qo‘mitaning axborot xizmati, atrof-muhit holati monitoringining yagona tizimi hamda axborot ta’minoti ma’lumotlar bazasi shakllantirildi.

Ekologik muammolarni bartaraf etishda jamoat tashkilotlarining o‘rni va roli oshib borayotir. Tabiatni muhofaza qilish davlat qo‘mitasi bunday jamoat birlashmalari bilan yaqindan hamkorlikni yo‘lga qo‘ygan. Yurtimizda an’anaviy tarzda tashkil etilayotgan milliy ekojurnalistika festivali jamiyatda ekologik targ‘ibotni kuchaytirish, mamlakatimizda amalga oshirilayotgan islohotlarda aholining faolligini oshirishga xizmat qilmoqda.